CELEX: 32021D1037
Language: lv
Date: 2021-06-16 00:00:00
Title: Komisijas Īstenošanas lēmums (ES) 2021/1037 (2021. gada 16. jūnijs) par pieprasījumu reģistrēt Eiropas pilsoņu iniciatīvu “Aizliegt fosilā kurināmā reklāmu un fosilā kurināmā nozares dalību sponsordarbībā” atbilstoši Eiropas Parlamenta un Padomes Regulai (ES) 2019/788 (Autentisks ir tikai teksts angļu valodā)

25.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 226/36
               
            
         KOMISIJAS ĪSTENOŠANAS LĒMUMS (ES) 2021/1037
         (2021. gada 16. jūnijs)
         par pieprasījumu reģistrēt Eiropas pilsoņu iniciatīvu “Aizliegt fosilā kurināmā reklāmu un fosilā kurināmā nozares dalību sponsordarbībā” atbilstoši Eiropas Parlamenta un Padomes Regulai (ES) 2019/788
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     2021. gada 22. aprīlī Komisijai tika iesniegts pieprasījums reģistrēt Eiropas pilsoņu iniciatīvu “Aizliegt fosilā kurināmā reklāmu un fosilā kurināmā nozares dalību sponsordarbībā” (Ban Fossil Fuel Advertising and Sponsorships).
                  
               
                     (2)
                  
                  
                     Iniciatīvas mērķi ir šādi: “Mēs aicinām Eiropas Komisiju ierosināt ES tiesību aktu, kas: aizliegtu reklamēt fosilo kurināmo, kā arī tāda gaisa, ceļu un ūdens transporta pārvadājumus, kuru darbina ar fosilo kurināmo (izņemot vispārējas tautsaimnieciskas nozīmes transporta pakalpojumus); aizliegtu tādu uzņēmumu reklāmu, kas darbojas fosilā kurināmā tirgū, sevišķi tādu, kuri fosilo kurināmo iegūst, rafinē, piegādā, izplata vai pārdod; aizliegtu iepriekš 2. punktā definētajiem uzņēmumiem veikt sponsordarbību vai izmantot preču zīmes vai komercaprakstus, ko izmanto fosilajam kurināmajam. Tiesību akts būtu ES kompetencē, jo tiktu iekļauts iekšējā tirgus regulējumā, kura mērķis ir labāka patērētāju aizsardzība, kā arī augsts sabiedrības veselības un vides aizsardzības līmenis. Tiesību akts palielinātu sabiedrības informētību par produktiem un tehnoloģijām, kas izraisa klimata pārmaiņas un citādi kaitē videi un veselībai. Tādējādi, saskaņojot noteikumus par fosilā kurināmā reklāmu un fosilā kurināmā nozares dalību sponsordarbībā, tiesību akts palīdzētu virzīties uz ES vides un patērētāju aizsardzības rīcībpolitikā nospraustajiem mērķiem. Tas būtu dalītā kompetencē (sk. LESD 4. pantu), kurā ietilpst arī iekšējais tirgus, vide un patērētāju tiesību aizsardzība.”
                  
               
                     (3)
                  
                  
                     Pielikumā sniegta papildu informācija par iniciatīvas priekšmetu, mērķiem un kontekstu. Tajā it īpaši precizēts, ka attiecīgie fosilā kurināmā produkti ietver naftu, dabasgāzi un ogles. Pielikumā arī precizēts ierosinātā/pieprasītā aizlieguma tvērums, kurā, pēc organizatoru domām, būtu jāiekļauj tieša vai netieša popularitātes veicināšana vai reklāma, izplatīšana bez atlīdzības vai izplatīšana popularitātes veicināšanai, vai sponsordarbības attiecības; aizliegums būtu jāpiemēro gan bezsaistē, gan tiešsaistē, un aizlieguma tvērumā būtu jāiekļauj reklāma un sponsordarbība sevišķi sporta, izglītības, zinātnes, sabiedrisko pasākumu un trešo personu plašsaziņas līdzekļu pasākumu kontekstā. Visbeidzot, pielikumā sniegts šīs iniciatīvas pamatojums: 1) “Fosilais kurināmais padziļina klimata krīzi, un to nevajadzētu reklamēt”; 2) “fosilais kurināmais ir radījis sabiedrības veselības krīzi, un to nevajadzētu reklamēt”; 3) “fosilā kurināmā nozares uzņēmumi maldina patērētājus, un konstatēts, ka daži no šiem uzņēmumiem ir pārkāpuši reklāmas vadlīnijas”; un 4) “fosilā kurināmā nozares dalība sponsordarbībā tiek izmantota, lai gūtu politisku piekļuvi”.
                  
               
                     (4)
                  
                  
                     Organizatoru grupa ir iesniegusi arī tiesību akta projektu “Aizliegt fosilā kurināmā reklāmu un fosilā kurināmā nozares dalību sponsordarbībā. EPI direktīva”. Tiesību akta projekta darbības joma ir “fosilā kurināmā produktu un fosilā kurināmā nozares uzņēmumu reklāma un to popularitātes veicināšana: a) presē un citos drukātajos izdevumos; b) visu veidu audiovizuālajos komercpaziņojumos; c) radio apraidē; d) informācijas sabiedrības pakalpojumos un e) ar fosilo kurināmo saistītā sponsordarbībā, ieskaitot fosilā kurināmā produktu izplatīšanu bez atlīdzības vai ar atlaidi.”
                  
               
                     (5)
                  
                  
                     Ciktāl iniciatīvas mērķis ir saglabāt, aizsargāt un uzlabot vides kvalitāti, aizsargāt cilvēku veselību un taupīgi un racionāli izmantot dabas resursus, Komisijai ir pilnvaras iesniegt tiesību akta priekšlikumu, pamatojoties uz Līguma 192. pantu.
                  
               
                     (6)
                  
                  
                     Ciktāl pastāv tādas atšķirības starp valsts noteikumiem, kuras rada šķēršļus tirdzniecībai un ierobežo pamatbrīvības un tādējādi tieši ietekmē iekšējā tirgus darbību vai būtiski kropļo konkurenci, Komisijai ir pilnvaras iesniegt priekšlikumu tiesību aktam, ar ko, pamatojoties uz Līguma 114. pantu, tuvina tādus dalībvalstu normatīvos un administratīvos aktus, kuri attiecas uz iekšējā tirgus izveidi un darbību.
                  
               
                     (7)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu.
                  
               
                     (8)
                  
                  
                     Šis secinājums neskar novērtējumu par to, vai šajā gadījumā tiktu izpildīti konkrētie faktiskie un materiālie nosacījumi, ieskaitot proporcionalitāti un saderību ar pamattiesībām, kas vajadzīgi, lai Komisija varētu rīkoties.
                  
               
                     (9)
                  
                  
                     Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā izvirzītajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (10)
                  
                  
                     Iniciatīva nav nedz acīmredzami aizskaroša, nenozīmīga vai maldinoša, nedz klajā pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (11)
                  
                  
                     Tāpēc būtu jāreģistrē iniciatīva “Aizliegt fosilā kurināmā reklāmu un fosilā kurināmā nozares dalību sponsordarbībā”,
                  
               IR PIEŅĒMUSI ŠO LĒMUMU.
         
            1. pants
            Reģistrē Eiropas pilsoņu iniciatīvu “Aizliegt fosilā kurināmā reklāmu un fosilā kurināmā nozares dalību sponsordarbībā”.
         
         
            2. pants
            Šis lēmums ir adresēts Eiropas pilsoņu iniciatīvas “Aizliegt fosilā kurināmā reklāmu un fosilā kurināmā nozares dalību sponsordarbībā” organizatoriem, kurus kontaktpersonu statusā pārstāv Silvia PASTORELLI un Sílvia DÍAZ PÉREZ.
         
         
            Briselē, 2021. gada 16. jūnijā
            
               
                  Komisijas vārdā –
               
               
                  priekšsēdētāja vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.